《督耕》
明代·黄居石

不耕受其饥，食力宜耒耜。春有事西畴，入夏共耘耔。

所望在秋成，终岁勤如此。上以输征贼，下以宁妇子。

埋名畎亩间，河清或能俟。东邻华盖新，已闻书怪字。

北里紫骝骄，昨报沙场死。荣枯易朝昏，何如荷锄子。

堪笑南阳人，一出终多事。

作者简介：黄居石（1626-？年）字慎 ，一字圮仙，广东新会人。初居江门水南乡，后迁岭梅里（今属江门市）。出身平民家庭，少喜作诗。